**Olli Tiainen**

Kohteesta Wikipedia

Loikkaa: [valikkoon](https://fi.wikipedia.org/wiki/Olli_Tiainen#mw-head), [hakuun](https://fi.wikipedia.org/wiki/Olli_Tiainen#p-search)

*Tämä artikkeli kertoo 1800-luvun sissipäälliköstä. Samannimisestä keilaajasta kertoo artikkeli* [*Olli Tiainen (keilaaja)*](https://fi.wikipedia.org/wiki/Olli_Tiainen_(keilaaja))*.*

**Olli Tiainen** ([1770](https://fi.wikipedia.org/wiki/1770)–[1833](https://fi.wikipedia.org/wiki/1833)) oli [Suomen sodan](https://fi.wikipedia.org/wiki/Suomen_sota) (1808–1809) [sissipäällikkö](https://fi.wikipedia.org/wiki/Sissi) ja rajakapteeni. Hän oli alkujaan nurmekselainen talonpoika, syntynyt nykyisen [Rautavaaran](https://fi.wikipedia.org/wiki/Rautavaara) Tiilikkajärven [Tiilikanaution](https://fi.wikipedia.org/wiki/Tiilikanautio) torpassa. Suomen sodan syttyessä valitsivat [Nurmeksen](https://fi.wikipedia.org/wiki/Nurmes) ja [Pielisjärven](https://fi.wikipedia.org/wiki/Pielisj%C3%A4rvi) seudun talonpoikaississit hänet johtajakseen. Sissijoukkonsa avulla hän esti venäläisiä katkaisemasta [Sandelsin](https://fi.wikipedia.org/wiki/Johan_August_Sandels) ja [Savon prikaatin](https://fi.wikipedia.org/wiki/Savon_prikaati) peräytymistä Ouluun. Tiaisen sissijoukko aiheutti muutenkin runsaasti vastoinkäymisiä ja hankaluuksia Pohjois-Karjalaan tunkeutuneelle viholliselle.

Olkijoella tehdyn [sopimuksen](https://fi.wikipedia.org/wiki/Olkijoen_aselepo) jälkeen Tiainen joutui hajoittamaan joukkonsa ja hän pakeni itse Ruotsin puolelle. Hänet esiteltiin Tukholmassa kuningas [Kustaa IV Aadolfille](https://fi.wikipedia.org/wiki/Kustaa_IV_Aadolf), joka antoi Tiaiselle kultaisen urhoollisuusmitalin ja lupasi hänelle vielä eläkkeenkin. Tiaisen elämä Ruotsissa oli kuitenkin hankalaa puuttuvan ruotsin kielen taidon takia, ja lopulta hän päätyi rajavartijaksi [Haaparantaan](https://fi.wikipedia.org/wiki/Haaparanta). Tiainen palasi Suomeen 1818, mutta hän säilytti itsellään Ruotsin kansalaisuuden eikä suostunut vannomaan uskollisuudenvalaa Venäjän keisarille. Tiainen kuoli 1833 kotitilallaan [lavantaudin](https://fi.wikipedia.org/wiki/Lavantauti) uhrina.

Hänen muistomerkkinsä on pystytetty [Nurmekseen](https://fi.wikipedia.org/wiki/Nurmes) (1870) ja [Joensuuhun](https://fi.wikipedia.org/wiki/Joensuu) ([Bertel Jung](https://fi.wikipedia.org/wiki/Bertel_Jung), 1932). Joensuussa muistomerkki sijaitsee Tiaiselle nimetyssä [Tiaisenpuistossa](https://fi.wikipedia.org/wiki/Joensuun_puistot) Tiaisenkadun ja Tikkamäentien kulmauksessa. [Karjalaisen Kulttuurin Edistämissäätiö](https://fi.wikipedia.org/wiki/Karjalaisen_Kulttuurin_Edist%C3%A4miss%C3%A4%C3%A4ti%C3%B6) on nimennyt yhden hirsirakenteisen kokoontumis- ja juhlatilan [Liperin](https://fi.wikipedia.org/wiki/Liperi_(kunta)) [Ylämyllyllä](https://fi.wikipedia.org/wiki/Yl%C3%A4mylly), Joensuun lähellä Olli Tiaisen majaksi.

Heinäkuussa 2008 esitettiin [Vuonislahdessa](https://fi.wikipedia.org/wiki/Vuonislahti) [Heikki Turusen](https://fi.wikipedia.org/wiki/Heikki_Turunen) kirjoittamaa näytelmää *Olli Tiainen – Suomen sodan sankari*.[[1]](https://fi.wikipedia.org/wiki/Olli_Tiainen#cite_note-1)

**Lähteet**

* [Metsähallitus:Luontoon.fi: Tiilikanautio - Sissipäällikön synnyinpaikka](http://www.luontoon.fi/page.asp?Section=6552&Item=6588)
* [Nurmeksen kulttuuripolku: Talonpoika sissijohtajana](http://192.194.49.150/kulttuuri/kultapah/sivut/tiainen.html)
* [Joensuun taidemuseo: Rajakapteeni Olli Tiaisen muistomerkki](http://taidemuseo.jns.fi/veistokset/index1.php?gal=1&pic=32)
* [Karjalaisen Kulttuurin Edistämissäätiö: Olli Tiaisen maja](http://www.karjalaisenkulttuurinedistamissaatio.fi/main.site?action=siteupdate/view&id=14)
* Veli-Matti Syrjö: [Tiainen, Olli (1770–1833)](http://www.kansallisbiografia.fi/kb/artikkeli/440/) *Kansallisbiografia-verkkojulkaisu (maksullinen)*. 24.3.2000. Helsinki: Suomalaisen Kirjallisuuden Seura.

**Viitteet**

* 1. [Siirry ylös ↑](https://fi.wikipedia.org/wiki/Olli_Tiainen#cite_ref-1) Heikki Turunen ryhtyi Suomen sotaan. *Helsingin Sanomat*, 21.7.2008, s. C8.